Број учесника женског турнира варирао је од 6 колико их је учествовало на Играма 1998. до 8. на свим осталим турнирима. Систем квалификација је сличан ономе на мушком делу турнира. Шест првопласираних репрезентација на основу ИИХФ ранг листе након Светског првенства 2008. пласирали су се директно на Олимпијске игре. Тимови рангирани испод 13. места стартовали су у првој рунди предолимпијских квалификација подељени у две групе. Победници група пролазили су у други круг где су им се прикључиле екипе рангиране од 7. до 12. места. Две најбоље екипе пласирале су се на Олимпијски турнир. На турниру у Сочију 2014. учествује 8 репрезентација подељених у две групе. Након групне фазе победници група обезбеђују директан пласман у полуфинале, док екипе пласиране на другом и трећем месту разигравају у четвртфиналу за две преостале позиције у полуфиналу. Последњепласиране екипе у обе групе играју меч за 7. место.